**IASB Update December 2019**

**Информационен бюлетин на Съвета по международни счетоводни стандарти (IASB) – декември 2019 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).  
  
Съветът проведе заседания на 11 декември 2019 г., сряда, и 12 декември 2019 г., четвъртък, в офисите на Фондация МСФО в Лондон.

Темите, по реда на обсъждането им, включваха:

* [[Въпроси, свързани с въвеждането и прилагането на стандартите](https://www.ifrs.org/news-and-events/updates/iasb-updates/november-2019/#7)](https://www.ifrs.org/news-and-events/updates/iasb-updates/december-2019/#1)
* [Счетоводна политика и счетоводни приблизителни оценки (Изменение на МСС 8)](https://www.ifrs.org/news-and-events/updates/iasb-updates/december-2019/#2)
* [Финансови инструменти с характеристики на собствен капитал](https://www.ifrs.org/news-and-events/updates/iasb-updates/december-2019/#3)
* [Изменение на МСФО 17 *Застрахователни договори*](https://www.ifrs.org/news-and-events/updates/iasb-updates/december-2019/#4)
* [Актуализация на препратка към *Концептуалната рамка*  (Изменение на МСФО 3)](https://www.ifrs.org/news-and-events/updates/iasb-updates/december-2019/#5)
* [Всеобхватен преглед 2019 г. на стандарта *МСФО за МСП*](https://www.ifrs.org/news-and-events/updates/iasb-updates/december-2019/#6)
* [Реформата на референтните лихвени проценти и ефектът й върху финансовото отчитане](https://www.ifrs.org/news-and-events/updates/iasb-updates/december-2019/#7)
* [[Дъщерни предприятия, които са МСП](https://www.ifrs.org/news-and-events/updates/iasb-updates/november-2019/#2)](https://www.ifrs.org/news-and-events/updates/iasb-updates/december-2019/#8)
* [Бизнес комбинации под общ контрол](https://www.ifrs.org/news-and-events/updates/iasb-updates/december-2019/#9)

**Допълнителна информация**

Предстоящи заседания на Съвета:

* 27–31 януари 2020 г.
* 24–28 февруари 2020 г.
* 16–20 март 2020 г.

**Въпроси, свързани с въвеждането и прилагането на стандартите (Документ по програмата 12)**

На 11 декември 2019 г. Съветът проведе заседание, за да обсъди въпроси, свързани с въвеждането и прилагането на стандартите.

**Обременяващи договори—разходи за изпълнение на договора (Изменение на МСС 37) (Документ по програмата 12A)**

Съветът обсъди датата на влизане в сила на измененията в МСС 37 *Провизии, условни пасиви и условни активи*. Съветът обсъди също така регламентираната процедура, включително разрешение за пристъпване към процедурата по гласуване.

Измененията в МСС 37 поясняват, че „разходите за изпълнение на договора”, за целите на оценяване дали този договор е обременяващ, обхващат разходите, които пряко се отнасят до договора.

***Дата на влизане в сила***

Съветът реши в порядък на работна хипотеза, че предприятията следва да прилагат измененията за годишни периоди, започващи на или след 1 януари 2022 г., като по-ранното прилагане е разрешено.

Всичките четиринадесет членове на Съвета изразиха съгласие с това решение.

***Регламентирана процедура***

Съветът се съгласи, че измененията не изискват представяне за повторно обсъждане.

Всичките четиринадесет членове на Съвета изразиха съгласие с това решение.

Всичките четиринадесет членове на Съвета потвърдиха, че са се уверили, че Съветът е изпълнил приложимите изисквания на регламентираната процедура и е осъществил достатъчно консултации и анализи, за да се пристъпи към процедурата по гласуване на измененията.

Нито един от членовете на Съвета не даде индикации, че възнамерява да изрази несъгласие с издаване на измененията.

***Следващ етап***

Съветът планира да издаде измененията през второто тримесечие на 2020 г.

**Годишни подобрения на МСФО стандартите 2018–2020 г (Документ по програмата 12Б)**

Съветът обсъди датата на влизане в сила на *Годишни подобрения на МСФО стандартите 2018–2020 г*. Съветът обсъди също така регламентираната процедура, включително разрешение за пристъпване към процедурата по гласуване.

*Годишните подобрения на МСФО стандартите 2018–2020 г*. включват следните изменения:

1. Дъщерно предприятие като предприятие, прилагащо за първи път стандартите, което ще измени МСФО 1 *Прилагане за първи път на Международните стандарти за финансово отчитане*;
2. Възнаграждения в теста „10 процента” за отписване на финансови пасиви, което ще измени МСФО 9 *Финансови инструменти*;
3. Стимули за лизинг, което ще измени Илюстративните примери, съпътстващи МСФО 16 *Лизинг*; и
4. Данъчно облагане при оценки по справедлива стойност, което ще измени МСС 41 *Земеделие*.

***Дата на влизане в сила***

Съветът реши в порядък на работна хипотеза, че предприятията следва да прилагат измененията в МСФО 1, МСФО 9 и МСС 41 за годишни периоди, започващи на или след 1 януари 2022 г., като по-ранното прилагане е разрешено.

Всичките четиринадесет членове на Съвета изразиха съгласие с това решение.

***Регламентирана процедура***

Съветът се съгласи, че измененията:

1. отговарят на критериите за включване в процеса на годишни подобрения; и
2. не изискват представяне за повторно обсъждане.

Всичките четиринадесет членове на Съвета изразиха съгласие с тези решения.

Всичките четиринадесет членове на Съвета потвърдиха, че са се уверили, че Съветът е изпълнил приложимите изисквания на регламентираната процедура и е осъществил достатъчно консултации и анализи, за да се пристъпи към процедурата по гласуване на *Годишни подобрения на МСФО стандартите 2018–2020 г*.

Нито един от членовете на Съвета не даде индикации, че възнамерява да изрази несъгласие с издаване на *Годишни подобрения на МСФО стандартите 2018–2020 г*.

***Следващ етап***

Съветът планира да издаде *Годишни подобрения на МСФО стандартите 2018–2020 г*. през второто тримесечие на 2020 г.

**Счетоводна политика и счетоводни приблизителни оценки (Изменение на МСС 8) (Документ по програмата 26)**

На 11 декември 2019 г. Съветът проведе заседание, за да обсъди изискванията при преход и датата на влизане в сила на измененията в МСС 8*Счетоводна политика, промени в счетоводните приблизителни оценки и грешки*. Съветът обсъди също така регламентираната процедура, включително разрешение за пристъпване към процедурата по гласуване.

**Преход и дата на влизане в сила**

Съветът реши в порядък на работна хипотеза:

1. да изисква предприятията да прилагат измененията само по отношение на промени в счетоводната политика и промени в счетоводните приблизителни оценки, които възникват на или след началото на първия годишен период, в който предприятието прилага измененията;
2. да не включва последните две изречения от предложения параграф 54Е(б) от Проекта за обсъждане;
3. да изисква предприятията да прилагат измененията по отношение на годишни периоди, започващи на или след 1 януари 2022 г., като по-ранното прилагане е разрешено; и
4. да не добавя изискване предприятията да оповестяват факта, че са приложили измененията по отношение на по-ранен период.

Всичките четиринадесет членове на Съвета изразиха съгласие с тези решения.

**Регламентирана процедура**

Всичките четиринадесет членове на Съвета потвърдиха, че са се уверили, че Съветът е изпълнил приложимите изисквания на регламентираната процедура и е осъществил достатъчно консултации и анализи, за да се пристъпи към процедурата по гласуване на измененията в МСС 8.

Нито един от членовете на Съвета не даде индикации, че възнамерява да изрази несъгласие с издаване на измененията в МСС 8.

***Следващ етап***

Съветът планира да издаде измененията през второто тримесечие на 2020 г.

**Финансови инструменти с характеристики на собствен капитал (Документ по програмата 5)**

На 11 декември 2019 г. Съветът проведе заседание, за да обсъди потенциални пояснения на МСС 32 *Финансови инструменти: представяне,* които биха спомогнали да се адресират практическите предизвикателствата при класифицирането на финансови инструменти, които ще бъдат уредени или могат да бъдат уредени с инструменти на собствения капитал на емитента. В частност, Съветът проучи потенциални пояснения на основополагащия принцип за класифициране на деривативи по собствения капитал*.*

От Съвета не бе поискано да взема каквито и да е решения.

***Следващи етапи***

Съветът допълнително ще обсъди тази тема, включително прилагането на потенциалните пояснения по отношение на често срещани в практиката предизвикателства.

**Изменение на МСФО 17 (Документ по програмата 2)**

На 11 декември 2019 г. Съветът проведе заседание, за да обсъди обратната информация във връзка с Проекта за обсъждане *Изменения в МСФО 17,* отнасяща се до:

1. предложените изменения, които Съветът да финализира без повторни разисквания по същество;
2. парични потоци при придобиване на застраховане; и
3. държани презастрахователни договори—възстановяване на загуби.

**Предложени изменения, които да бъдат финализирани (Документ по програмата 2A)**

Съветът реши в порядък на работна хипотеза да финализира следните изменения в МСФО 17 *Застрахователни договори,* така както са предложени в Проекта за обсъждане.

1. изключване от обхвата на кредити;
2. маржа на договорената услуга, който може да бъде отнесен към инвестиционните услуги—единици покритие по отношение на застрахователни договори с характеристики на пряко участие в разпределението на печалбата;
3. представяне в отчета за финансовото състояние—по портфейли вместо на ниво група;
4. приложимостта на опцията за смекчаване на риска—по отношение на държани презастрахователни договори;
5. облекчения при преход по отношение на бизнес комбинациите; и
6. облекчения при преход по отношение на опцията за смекчаване на риска —прилагането от датата на преход и възможността за прилагане на подхода на справедливата стойност.

Всичките четиринадесет членове на Съвета изразиха съгласие с тези решения.

**Очаквано възстановяване на паричните потоци за придобиване на застраховане (Документ по програмата 2Б)**

Съветът реши в порядък на работна хипотеза:

1. да финализира предложените изменения в МСФО 17, които биха изисквали предприятието да разпредели паричните потоци за придобиване на застраховане, които пряко могат да бъдат отнесени към група застрахователни договори, прилагайки систематичен и логически обоснован метод:
   1. към тази група; и
   2. към групи, включващи договори, които се очаква да възникнат от подновяването на договорите в тази група.
2. да поясни, че:
   1. сумите, разпределени към група застрахователни договори не могат да бъдат преразглеждани, след като групата е призната; и
   2. сумите, разпределени към групи застрахователни договори, които още не са признати, следва да бъдат преразглеждани към всяка отчетна дата, за да се отразят промени в предположенията, които определят входящата информация за метода на разпределение.
3. да потвърди, че счетоводно отчитаната единица по отношение на актив за парични потоци за придобиване на застраховане е групата застрахователни договори, към която са били разпределени тези парични потоци.
4. да финализира предложените изисквания предприятието да оценява възстановимостта на актив за парични потоци за придобиване на застраховане, ако факти и обстоятелства дават индикация, че е възможно активът да е обезценен.
5. да финализира предложените изисквания предприятието да оповестява:
   1. равнение от началното до крайното салдо на активи за парични потоци за придобиване на застраховане, показвайки отделно признаване на загуби от обезценка и обратно проявление на такива загуби; и
   2. количествена информация, в подходящи времеви диапазони, относно това кога предприятието очаква да отпише актив за парични потоци за придобиване на застраховане и да включи тези парични потоци в оценката на групата застрахователни договори, към която те са разпределени.
6. да запази, без изменение, изискването в МСФО 17 предприятието да представя активи за парични потоци за придобиване на застраховане в балансовата стойност на свързаните с тях застрахователни договори.

Всичките четиринадесет членове на Съвета изразиха съгласие с тези решения.

**Държани презастрахователни договори—възстановяване на загуби (Документ по програмата 2В)**

Съветът реши в порядък на работна хипотеза:

1. да разшири обхвата на предложените изменения в МСФО 17 и да изисква предприятието да коригира маржа на договорената услуга на група държани презастрахователни договори, и в резултат да признава приход, когато предприятието признава загуба при първоначално признаване на обременяваща група от стоящи в основата застрахователни договори, или нови придобивания на обременяващи договори в тази група.
2. да измени предложеното изчисляване на прихода, като следствие от разширяването на обхвата на предложеното изменение, и да изисква предприятието да определя сумата на загубата, която е възстановена от държан презастрахователен договор, като се умножи:
   1. загубата, призната по стоящите в основата застрахователни договори; и
   2. процента на исковете по стоящите в основата застрахователни договори, който предприятието очаква да си възстанови от държания презастрахователен договор.
3. да потвърди, че изменението в МСФО 17, описано в параграф (a), ще е приложимо само когато държаният презастрахователен договор е признат преди или едновременно с признаването на загубата по стоящите в основата застрахователни договори.

Съветът реши също така в порядък на работна хипотеза:

1. да пропусне предложената бележка под линия в параграф ОЗ 304 от *Основанието за заключения относно МСФО 17 Застрахователни договори*.
2. да поясни, в окончателното изменение на МСФО 17, че параграф 66(в)(ii) от МСФО 17—по отношение последващо оценяване на група държани презастрахователни договори, когато група стоящи в основата застрахователни договори става обременяваща —е приложим също така и когато стоящите в основата застрахователни договори са оценени, като се прилага подходът на разпределение на премията.

Всичките четиринадесет членове на Съвета изразиха съгласие с тези решения.

***Следващи етапи***

На бъдещи свои заседания Съветът ще разисква повторно оставащите за обсъждане теми в отговор на получените като обратна информация становища във връзка с Проекта за обсъждане *Изменение на МСФО 17*.

**Актуализация на препратка към *Концептуалната рамка* (Изменение на МСФО 3) (Документ по програмата 10)**

На 11 декември 2019 г. Съветът проведе заседание, за да обсъди становищата, получени като обратна информация във връзка с Проекта за обсъждане *Препратка към* Концептуалната рамка, в който Съветът предлага изменения в МСФО 3 *Бизнес комбинации*.

Съветът реши в порядък на работна хипотеза да потвърди предложенията, изложени в Проекта за обсъждане:

1. да добави към МСФО 3 изключение от принципа за признаване, но само по отношение на пасиви и условни пасиви, попадащи в обхвата на МСС 37 *Провизии, условни пасиви и условни активи* или КРМСФО 21 *Налози*. Съветът реши в порядък на работна хипотеза да не добавя изключение по отношение на текущите данъчни активи и пасиви, попадащи в обхвата на КРМСФО 23 *Несигурност при данъчното облагане на дохода*.
2. да помести всички изисквания за признаване по отношение на провизии, условни пасиви и условни активи в раздела, озаглавен „Изключение от принципа за признаване”.

Всичките четиринадесет членове на Съвета изразиха съгласие с тези решения.

Съветът реши също така в порядък на работна хипотеза да заличи параграф ОЗ 125 от Основанието за заключения, съпътстващо МСФО 3.

Тринадесет от четиринадесетте членове на Съвета изразиха съгласие, а един - несъгласие с това решение.

***Следващи етапи***

На бъдещо свое заседание Съветът ще обсъди изискванията при преход и датата на влизане в сила на измененията и ще прецени дали е изпълнил изискванията на регламентираната процедура във връзка с този проект.

**Всеобхватен преглед 2019 г. на стандарта *МСФО за МСП* (Документ по програмата 30)**

На 11 декември 2019 г. Съветът проведе заседание, за да направи преглед на стъпките, предприети при разработване на проекта на Искане за предоставяне на информация, публикуването на което ще завърши първата фаза на Всеобхватния преглед 2019 г. на стандарта *МСФО за МСП*.

***Разработване на проекта на Искане за предоставяне на информация и разрешение за публикуване* (Документ по програмата 30A)**

Съветът бе информиран, че проектът на Искането за предоставяне на информация е разработен така, че да отрази както обсъжданията на Съвета, така и вижданията на Групата по въвеждане и прилагане на стандарта за МСП.

Съветът потвърди, че е удовлетворен от стъпките, предприети при разработването на проекта на Искане за предоставяне на информация и че е изпълнил приложимите изисквания на регламентираната процедура. Съветът:

1. реши да предостави 180 дни за коментар по Искането за предоставяне на информация. Всичките четиринадесет членове на Съвета изразиха съгласие с това решение.
2. даде указания на екипа да публикува Искането за предоставяне на информация за публични коментари. Всичките четиринадесет членове на Съвета изразиха съгласие с това решение.

***Следващ етап***

Съветът ще публикува Искането за предоставяне на информация през януари 2020 г.

**Реформата на референтните лихвени проценти и ефектът й върху финансовото отчитане—Фаза 2 (Документ по програмата 14)**

На 11 декември 2019 г. Съветът проведе заседание, за да обсъди въпросите, свързани със счетоводното отчитане на хеджирането, които биха могли да възникнат в резултат от реформата на референтните лихвени проценти. Документ по програмата 14 предостави обобщение единствено с цел информиране на взетите до момента в порядък на работна хипотеза решения на Съвета.

***Счетоводно отчитане на хеджиране* (Документ по програмата 14A)**

Съветът реши в порядък на работна хипотеза:

1. да запази изискванията в МСФО 9 *Финансови инструменти*и МСС 39 *Финансови инструменти : признаване и оценяване,* които определят дали хеджиращо взаимоотношение следва да бъде преустановено след:
   1. съществена модификация, която води до отписване на хеджираната позиция или хеджиращия инструмент; или
   2. модификация, която не води до отписване и не се изисква като пряко следствие от реформата на референтните лихвени проценти или не се извършва на икономически еквивалентна база.
2. да измени МСФО 9 и МСС 39, за да предостави изключение от настоящите изисквания, така че следните промени в документацията за хеджирането, необходими да отразят модификациите, които се изискват като пряко следствие от реформата на референтните лихвени проценти и са извършени на икономически еквивалентна база да не водят до преустановяване на счетоводното отчитане на хеджирането:
   1. предефиниране на хеджирания риск, с оглед рефериране към алтернативен референтен лихвен процент; и
   2. предефиниране на описанието на хеджиращите инструменти или хеджираните позиции, с оглед рефериране към алтернативния референтен лихвен процент.
3. да измени МСС 39, за да предостави изключение от настоящите изисквания, така че промяна в метода, използван за оценяване ефективността на хеджирането, да не води до преустановяване на счетоводното отчитане на хеджиране, когато, поради реформата на референтните лихвени проценти, не е практически приложимо да продължи да се използва същият метод, дефиниран в документацията за хеджирането в началото на хеджиращото взаимоотношение.

Съветът реши също така в порядък на работна хипотеза да измени МСС 39, за да изисква предприятие, което променя хеджирания риск в документацията за хеджирането по отношение на портфейлно хеджиране на лихвен риск, както е отбелязано в (б)(i) по-горе, да предполага, че всички позиции, включени в портфейла финансови активи или финансови пасиви споделят риска, който се хеджира.

Всичките четиринадесет членове на Съвета изразиха съгласие с тези решения.

По отношение на промени в документацията за хеджирането, отбелязани в (б) и (в) по-горе, от предприятието се изисква да продължи да прилага изискванията в МСФО стандартите за оценяване на хеджиращия инструмент и хеджираната позиция и признаване на ефективността на хеджирането, които биха могли да възникнат в резултат на съответно произтичащи корекции на оценката, изисквани от МСФО 9 и МСС 39.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

По отношение хеджирането на група позиции, Съветът реши в порядък на работна хипотеза да измени МСФО 9 и МСС 39, така че когато позициите в рамките на определена група се изменят поради модификации, които се изискват като пряко следствие от реформата на референтните лихвени проценти и са извършени на икономически еквивалентна база, на предприятието да се разрешава:

1. да измени документацията за хеджирането, за да дефинира хеджираните позиции посредством две подгрупи в рамките на определената група от позиции—една, реферираща към първоначалния референтен лихвен процент, и друга – към алтернативния референтен процент;
2. да извършава теста за пропорционалност поотделно за всяка подгрупа позиции, определени в хеджиращото взаимоотношение;
3. да третира хеджиращото определение като едно единствено хеджиращо взаимоотношение и да изменя хипотетичния дериватив, за да отрази комбинацията от подгрупите позиции; и
4. да третира референтния лихвен процент и алтернативния референтен лихвен процент така, сякаш те споделят сходни рискови характеристики (но само по отношение на група позиции, определени съгласно МСС 39).

Всичките четиринадесет членове на Съвета изразиха съгласие с тези решения.

***Следващи етапи***

На бъдещи свои заседания Съветът ще обсъди:

1. кога ще изтече прилагането на изключенията, предоставени във Фаза 1 от проекта;
2. въздействието на реформата на референтните лихвени проценти върху други МСФО стандарти;
3. оповестявания; и
4. преход и дата на влизане в сила на предложените изменения.

**Дъщерни предприятия, които са МСП (Документ по програмата 31)**

На 12 декември 2019 г. Съветът проведе заседание, за да бъде запознат с презентация на Kris Peach, Председател на Австралийския съвет по счетоводни стандарти (AASB), относно предложения от този съвет стандарт за опростени оповестявания.

От Съвета не бе поискано да взема каквито и да е решения.

***Следващ етап***

Пред Съвета ще бъде поставен въпросът дали желае да премести проекта относно дъщерните предприятия, които са МСП, в програмата за изготвяне и въвеждане на стандарти.

**Бизнес комбинации под общ контрол (Документи по програмата 23 и 23A)**

На 12 декември 2019 г. Съветът проведе заседание, за да обсъди как получаващото предприятие в бизнес комбинация под общ контрол следва да прилага подхода на текущата стойност на базата на метода на придобиване, изложен в МСФО 3 *Бизнес комбинации*.

Съветът реши в порядък на работна хипотеза:

1. да изисква получаващото предприятие да признава превишение в справедливата стойност на придобитите разграничими нетни активи над справедливата стойност на прехвърленото възнаграждение като увеличение на собствения капитал на получаващото предприятие (вноска), а не като печалба при изгодна покупка, в отчета за печалбата или загубата. Единадесет от четиринадесетте членове на Съвета изразиха съгласие, а трима – несъгласие с това решение.
2. да не изисква получаващото предприятие да идентифицира, оценява и признава разпределение. Всичките четиринадесет членове на Съвета изразиха съгласие с това решение.

На бъдещо свое заседание Съветът ще обсъди каква информация относно цената на сделката получаващото предприятие следва да предостави в пояснителните приложения към финансовия отчет, за да помогне на потребителите да преценят дали справедливата стойност на прехвърленото възнаграждение надвишава справедливата стойност на придобитото участие.

***Следващ етап***

На бъдещи свои заседания Съветът ще обсъди как следва да бъде прилаган подходът на съществуващите балансови стойности и каква информация следва да бъде предоставена в пояснителните приложения към финансовия отчет.